Dare-kivet

Ensimmäisestä Dare-kivestä tehty kuvaus
Dare-kivet (eng. Dare Stones) ovat sarja kiviä, joihin on kaiverrettu viestejä, joiden väitetään olevan kadonneen Roanoken siirtokunnan jäsenten kirjoittamia. Ne löydettiin oletettavasti eri paikoista Yhdysvaltojen kaakkoisosassa 1930-luvun lopulla.
Ensimmäiset siirtolaiset saapuivat Roanokeen vuonna 1585, mutta heidän suhteensa paikallisiin intiaaneihin huononi, ja he palasivat lopulta Englantiin. John White nimettiin uuden siirtokunnan kuvernööriksi, ja hän saapui Roanokeen toistasadan henkilön kanssa 22. heinäkuuta 1587. Uudisasukkaat asettuivat vanhoihin rakennuksiin, mutta he eivät onnistuneet luomaan kestävää siirtokuntaa. Siirtolaiset nähtiin viimeisen kerran vuonna 1587, kun John White palasi Englantiin hankkimaan tarvikkeita. Whiten paluu viivästyi vuoteen 1590 asti, ja saapuessaan hän huomasi, että kaikki siirtolaiset olivat kadonneet. Lakoninen viesti ilmoitti heidän muuttaneen muualle, mutta huonot sääolosuhteet pakottivat Whiten luopumaan etsinnöistä. Siirtolaisista ei koskaan löydetty mitään jälkiä.
Marraskuussa 1937 kalifornialainen Louis Hammond saapui Atlantan Emory-yliopistoon mukanaan 9,5 kilogramman kivi. Hän kertoi löytäneensä sen kesällä, kun hän ja vaimonsa keräsivät hikkoripähkinöitä metsissä Chowan-joen varrella lähellä Edentonia, Pohjois-Carolinassa. Kivi, noin 35 senttimetriä pitkä, 25 senttimetriä leveä ja 6 senttimetriä paksu, sisälsi kaiverruksia, jotka Hammond halusi Emoryn asiantuntijoiden tulkitsevan. Geologian professori James Lester, fysiikan professori J. Harris Purks, historian professori Haywood Jefferson Pearce Jr. ja muutama muu opettaja onnistuivat purkamaan koko viestin. Etupuolella luki "ANANIAS DARE & VIRGINIA WENT HENCE VNTO HEAVEN 1591" (Ananias Dare ja Virginia menivät taivaaseen vuonna 1591), jonka lisäksi ohje henkilölle jotka löytäisi kiven, näyttää se John Whitelle.
Kiven kääntöpuolella luki pitkä teksti: "Isä, vähän lähtösi jälkeen me tulimme tänne. Vain sotaa ja kurjuutta 2 vuotta. Puolet kuolivat, lähinnä sairauksiin, yhteensä 24. Alkuasukas toi meille viestin tulevasta laivasta. Äkisti he alkoivat pelätä kostoa ja pakenivat. Emme usko, että se olit sinä. Sitten he kertoivat, että henget ovat vihaisia. Murhasivat kaikki paitsi seitsemän. Surukseni Ananias ja lapseni surmattiin myös. Kaikki haudattiin kukkulalle 4 mailia tästä joesta. Nimet kirjoitettiin kiviin. Tämäkin kivi laitettiin sinne. Jos alkuasukas näyttää tämän sinulle, lupasimme sinun antavan hänelle paljon lahjoja. EWD."
Kivi herätti huomiota, ja sen aitoutta alettiin tutkia tarkemmin. Erityisesti Haywood Pearce Jr., joka oli mukana tutkimuksissa, uskoi löytäneensä merkkejä siitä, että kivi voisi olla aito. Hänen mukaansa kivi ja sen kaiverrukset viittasivat siihen, että Roanoken siirtokunta oli saanut surmansa ja haudattu Chowan-joen alueelle. Vuosien aikana löydettiin lisää kiviä, ja niiden väitettiin olevan osa samaa sarjaa, joka kertoi Roanoken siirtokunnan kohtalosta. Näiden kivien aitous oli kuitenkin kiistanalainen, ja monet tutkijat epäilivät niiden olevan huijauksia. Vuonna 1941 paljastui, että suurin osa Dare-kivistä oli väärennettyjä. Tämä oli seurausta tutkimuksista, jotka osoittivat, että useat kivet olivat olleet Eberhardt-nimisen kivenhakkaajan huijaus.
Alkuperäisen kiven aitous on edelleen kiistanalainen. Se poikkeaa merkittävästi muista kivistä kivityypin, kirjoitustyylin, sanankäytön ja sen vuoksi, että sillä ei ollut mitään tekemistä Bill Eberhardtin kanssa. Tutkijat eivät kuitenkaan ole sulkeneet pois mahdollisuutta, että kyseessä voisi olla taitava väärennös.